
Hulladékhasznosítással kapcsolt biológiai talajjavítás

Napjainkban a romló környezeti állapot és a számos, mindenkit érintő környezeti problémák miatt egyre nagyobb az igény a környezetbarát technikák és megoldások kutatására és kidolgozására. A mezőgazdaság szempontjából fontos, hogy a folyamatosan növekvő népesség egyre nagyobb igényeit továbbra is a lehető legmagasabb szinten és fenntartható módon kielégítse. A megoldandó problémák egyike a különböző műtrágyáktól való függőség megszüntetése, mivel e vegyszerek előállítása, olykor helytelen használata is jelentős környezetterhelést jelent. Foszforműtrágyák esetén gondot okoz, hogy a nyersanyag véges mennyiségben áll rendelkezésre, feldolgozása környezetkárosító technológiák és anyagok alkalmazásával jár, illetve a műtrágya túlzott használata is veszélyforrás, főként a természetes vízi ökoszisztémák számára. Ismert tény azonban, hogy a mikroorganizmusok között számos faj rendelkezik olyan hasznos tulajdonságokkal, melyek a fenntarthatósági célok elérésében különböző módokon is a segítségünkre lehetnek, így kutatásuk és különböző területeken történő alkalmazásuk indokolt.
Munkám során egy olyan baktériumtörzset vizsgáltam, mely irodalmi adatok alapján képes szervetlen foszfátforrásból a foszfát mobilizálására, így potenciális lehetőséget teremt a foszfortartalmú műtrágyák használatának csökkentésére.
Kísérleteim célja volt, hogy az általam használt F1 izolátum segítségével egy húsipari melléktermék, a csont pirrolizált és granulált formáját használva, annak vízoldhatatlan foszfáttartalmát (hidroxiapatit) vízoldékony foszfátokká alakítsam. A növények a folyamat során keletkező foszfátvegyületeket már képesek a talajoldatból felvenni és hasznosítani, így ezek biztosíthatják számukra a megfelelő foszfátutánpótlást.
A kísérletek során sikeresen bebizonyítottam, hogy a csontszénből történő foszfát-felszabadítás, különböző szénforrások használata esetén, eltérő útvonalakon megy végbe. Az eredmények alapján elmondható, hogy a vizsgált F1 izolátum ígéretes alternatívát jelenthet a növények foszfátigényének ellátására és potenciális lehetőséget teremt a foszfortartalmú műtrágyák használatának csökkentésére, ezáltal e vegyszerek okozta környezeti károk csökkentésére.



